Papersnake/gushiwen huggingface dataset:
缘识
宋太宗（宋代）

全无体段弟一弱，十指乖张时更错。
五音不辨信手弹，薄会人前言自乐。
弦不调，手不洗，
更兼指下无道理。吟为失度故不知，
所手空摇说宫徵。合弹慢处却弹急，
愚蒙堪笑情兀兀。修持严洁甚难哉，
罔知潇洒心中出。容易抚之何草草，
颠来倒去直至老。又耻人教却生嗔，
虚时光犹言好。不聪人岂解，
指法故然抚。拙见闲声律，
终朝亦自娱。尘埃琴不饰，
日月岁萧疏。怕共知音说，
能弹好破除。
偶作
蔡襄（宋代）

作墨本谁氏，研摩有强弱。
摩尽不见墨，此处原非著。
千蹊
王安石（宋代）

千蹊百隧散林丘，图画风烟一色秋。
但有兴来随处好，杨朱何苦涕横流。
白下春游曲七首
何良俊（明代）

万片夭桃迎笑靥，千条弱柳斗纤腰。
潘妃死后芳魂在，散作城南一段娇。
次韵和魏主簿
黄庭坚（宋代）

梅药触人意，绕枝三四旋。
玄冥与之笑，青帝不争权。
帘晚寿阳醉，云深姑射眠。
愁蛾英半落，娇靥菡初圆。
短簿吹羌笛，诸郎宴洞天。
官栖仇览棘，才拍翰林肩。
风力能冰酒，霜威欲折绵。
锦衾寒有恨，花信远难传。
饮罢钟催晓，诗成律换年。
余香勤管领，莫厌屡中贤。
丹洞
张嵲（宋代）

灵洞何年水乱流，试寻危栈访丹丘。
此时景物迷三岛，当日神丹跨九州。
白昼瀑流方讶雨，炎天岚气忽惊秋。
憧憧门外红尘路，过客何人肯暂留。
携酒偶入包氏园亭 其二
区大相（明代）

幽怀随地足，真赏出天成。水石因依巧，林亭结构清。

杂花笼小径，深竹隐疏楹。自省闲来往，何心待送迎。
初闻南湖蛙声成三诗
张镃（宋代）

竞喜蒿蓬月到时，莫嫌喧噪没新奇。
凭谁试问波神看，定诵南湖近日诗。
陈留市隐者
陈师道（宋代）

陈留人物后，疑有隐屠耕。
斯人岂其徒，满腹一杯羹。
婷婷小家岂，与翁同醉醒。
薄暮行且歌，问之讳姓名。
岂岂达者与，槁竹聊一鸣。
老生何所因，稍稍声过情。
闭门十日雨，吟作饥鸢声。
诗书工发冢，刀籋得养生。
飞走不同穴，孔突不暇黔。
隆兴度夏借东湖驿安下
戴复古（宋代）

面对一池荷，四旁杨柳坡。
树阴遮日少，屋敞受风多。
疑是清凉国，暂为安乐窝。
人人争避暑，老子自婆娑。
答徐恕宣城寄别
仇远（元代）

怀古潸然老泪流，依稀见月喘吴牛。
客乡时序留如燕，学舍风波小似舟。
已恨浮云无巧夕，未知后月可中秋。
徐卿忽寄新诗札，正倚双溪叠嶂楼。
论水红色
贾似道（宋代）

水红须尾水红衣，白肚团员模样奇。
班点一些浑不染，傍人号作杜公儿。
八声甘州（中秋前数夕，久雨方晴）
向子諲（宋代）

恨中秋、多雨及晴景，追赏且探先，纵玉钩初上，冰轮未正，无奈婵娟。饮客不来自酌，对影亦清妍。任笑芗林老，雪鬓霜髯。
好在章江西畔，有凌云玉笥，空翠相连。懒崎岖林麓，则窈窕溪边。自断此生休问愿，愿瓮中、长有酒如泉。人间是，更谁得似，月下尊前。
送平石侄孙还杭
何梦桂（宋代）

东风吹雨湿平芜，三叠阳关醉唾壶。
往事尽随尘世界，新来只怪老头颅。
百年祖父留汤沐，千里儿孙有饭盂。
目断长亭休折柳，斜阳山外是西湖。
戏呈郑去华县丞
张镃（宋代）

叠破当年御赐袍，饱看人钓六灵鳌。行藏虽似少中节，识趣不妨依旧高。

入梦傅岩初岂意，上书曼倩本徒劳。浮生万事天都了，爱惜君才祝善刀。
奉和圣制重阳日赐宴
韦应物（唐代）

圣心忧万国，端居在穆清。玄功致海晏，锡宴表文明。

恩属重阳节，雨应此时晴。寒菊生池苑，高树出宫城。

捧藻千官处，垂戒百王程。复睹开元日，臣愚献颂声。
赠友人
顾非熊（唐代）

吾友昔同道，唯予今独行。青云期未遂，白发镊还生。

旧隐连江色，新春闻鸟声。休明独不遇，何计可归耕。
长歌行
陆游（宋代）

不羡骑鹤上青天，不羡峨冠明主前，但愿少赊死，得见平胡年。
一朝胡运衰，送死桑乾川，胡星澹无光，龙庭为飞烟。
西琛过葱岭，东戍踰朝鲜，巍巍天王都，九鼎奠涧瀍，万国朝未央，玉帛来联翩。
黄头汝小丑，污我王会篇。
尽诛非无名，不足烦戈鋋，还汝以旧职，牧羊辽海边。
寄致政欧阳少师
韩琦（宋代）

独步文章世孰先，直声孤节亦无前。欲知退足高千古，请视经无疾五年。

在我光阴长更乐，扶天功业去如捐。西湖风月谁为伴，笑许当时处士贤。
杨伯子过访翌日以两诗见贻因次韵答
张镃（宋代）

句业诚渊海，愚方一苇航。
空成由也瑟，难应女娲簧。
拟易乾坤别，传家父子香。
整翰从此去，拭眦望朝阳。
收弟侄书中都
阳枋（宋代）

优优至道贵居宽，休把浮名着意看。
身在九宵牢着步，些儿下了上应难。
和张纯父霜月三首
陈杰（宋代）

洞庭高秋乃无事，洞庭主人独多才。
满天如水乌啼夜，写出寒蝉湿兔来。
八月十一夜与介孺看月成醉共赋十四盐 其一
范景文（明代）

秋虽方过半，月却尚能纤。况有人相映，偏教景似添。

挹清倾露液，取影下湘帘。诗里须情韵，何如此际兼。
修学扁大成殿门依敖教韵上赵寺丞
陈淳（宋代）

育才为国寸心丹，修泮时闻锵八鸾。
绿引沧溟循道入，青徘名第对门看。
宸钩日焕龙蛇动，书阁云齐牛斗寒。
未学幸陪芹藻豆，讵耽秋菊夕英餐。
冬日吴于逵孙弘先朱未央过集池上
区怀年（明代）

落木生寒霭，高轩过夕阳。惠风仍缟带，幽事惬青裳。

客有天台赋，梅分水部香。自怜衡泌欸，蒲芡待相将。
雕堂
薛能（唐代）

丈室久多病，小园晴独游。鸣蛩孤烛雨，啅雀一篱秋。

圣主恩难谢，生灵志亦忧。他年谁识我，心迹在徐州。
听女道士卞玉京弹琴歌
吴伟业（清代）

鴐鹅逢天风，北向惊飞鸣。飞鸣入夜急，侧听弹琴声。

借问弹者谁，云是当年卞玉京。玉京与我南中遇，家近大功坊底路。

小院青楼大道边，对门却是中山住。中山有女娇无双，清眸皓齿垂明珰。

曾因内宴直歌舞，坐中瞥见涂鸦黄。问年十六尚未嫁，知音识曲弹清商。

归来女伴洗红妆，枉将绝技矜平康。如此才足当侯王。

万事仓皇在南渡，大家几日能枝梧。诏书忽下选蛾眉，细马轻车不知数。

中山好女光徘徊，一时粉黛无人顾。艳色如为天下传，高门愁被旁人妒。

尽道当前黄屋尊，谁知转盼红颜误。南内方看起桂宫，北兵早报临瓜步。

闻道君王走玉骢，犊车不用聘昭容。幸迟身入陈宫里，却早名填代籍中。

依稀记得祁与阮，同时亦中三宫选。可怜俱未识君王，军府抄名被驱遣。

漫咏临春琼树篇，玉颜零落委花钿。当时错怨韩擒虎，张孔承恩已十年。

但教一日见天子，玉儿甘为东昏死。羊车望幸阿谁知，青冢凄凉竟如此。

我向花间拂素琴，一弹三叹为伤心。暗将别鹄离鸾引，写入悲风怨雨吟。

昨夜城头吹筚篥，教坊也被传呼急。碧玉班中怕点留，乐营门外卢家泣。

私更装束出江边，恰遇丹阳下渚船。剪就黄絁贪入道，携来绿绮诉婵娟。

此地繇来盛歌舞，子弟三班十番鼓。月明弦索更无声，山塘寂寞遭兵苦。

十年同伴两三人，沙董朱颜尽黄土。贵戚深闺陌上尘，吾辈漂零何足数。

坐客闻言起叹嗟，江山萧瑟隐悲笳。莫将蔡女边头曲，落尽吴王苑里花。
王昭君三首·其三
郭震（唐代）

闻有南河信，传闻杀画师。
始知君念重，更肯惜蛾眉。
送金簿解官归天台五首
金履祥（宋代）

昔岁在东壁，紫气逾苍山。
金君初筮晋，越侯亦开藩。
下有莲幕友，上有师帅贤。
浑然和气中，砥柱屹流湍。
使我千里民，赋政两清安。
益知天台高，楚波浩无边。
一朝别流泳，先后俱东辕。
邦民一何孤，天意一何悭。
舟流安底止，郡政将改弦。
嗟我千里民，生意复茫然。
祝融峰用韩韵
胡直（明代）

祝融插天天半起，尊居拥护烟云里。踏尽群峰几千寻，不知犹是孤峰底。

隐若贤人望大圣，贤犹可拟圣难名。吁嗟遐哉圣所际，高高上极于太清。
早行
释智圆（宋代）

杖锡无同侣，冲霜独自行。
断桥残月在，孤店晓鸡鸣。
灌木栖禽散，荒原宿雾平。
回观远山色，已觉太阳明。
送陈正之三首
方回（元代）

婉画循中道，廉名集美誉。
只知能解事，元为饱看书。
用法何庸尽，颁条本自疏。
酂侯端许继，不问吐茵车。
席间观李素心孙七岁童子草书歌
钱谦益（清代）

杜陵九龄书大字，李郎七龄笔阵强。身长未及等身案，负剑却阵短凳傍。

凝睇双瞳剪秋水，梯几拂拭神扬扬。须臾笔下龙蛇出，折钗倒薤纷旗枪。

拳如茧栗不盈握，放笔直欲隳堵墙。力如蓝田射伏虎，饮羽穿石激雷光。

势如卫公夜行雨，风鬃雾鬣不可当。书罢安闲妥衫袖，敛手拱揖归辈行。

肩随兄弟舒雁阵，怀铅画椠森琳琅。荀氏八龙见其四，一龙奋爪先开张。

当筵观者皆老苍，捋须奋袂徒惊惶。老夫顿足自激昂，安得抱之贡玉堂。

君不见昔年李长沙，天子加膝坐御床。
题王元章墨梅
子贤（元代）

我家绕屋梅花树，况在清溪白石边。云霁月明疏影小，读书犹记十年前。
送戴良辅药者归城郛
杨万里（宋代）

君欲问淋疾，便是法外刑。
刲剔备百毒，更以焰烹。
王皇夜半敕六丁，押差戴君为药丞。
倒囊剌手探玉札，一洗愁肺永雪清。
一生百病都好去，不但膏肓驱二竖。
寄言仲景与安常，古今何代无医王。
忆夜直金銮殿承旨
李绅（唐代）

月当银汉玉绳低，深听箫韶碧落齐。门压紫垣高绮树，

阁连青琐近丹梯。墨宣外渥催飞诏，草布深恩促换题。

明日独归花路远，可怜人世隔云霓。
代漕使宴贺帅平蛮转官乐语
王子俊（宋代）

紫橐仙人云锦裳，碧油幢下受降羌。
三边外扫烟尘静，一札中含雨露香。
天上即归扶日毂，樽前莫惜醉霞觞。
主宾情分今如许，饮罢相携入帝乡。
效退之青青水中蒲 其四
王令（宋代）

双双水中凫，常在水中居。还有笼中鹜，腾轩仰不如。
和蒋御带荐合中三偈
释师观（宋代）

唯凭者个荐严妻，借路经过般若池。
撒手那边无避处，大洋海里火星飞。
送珠侍者重修真净塔
释德洪（宋代）

清凉寂灭塔，三世无鲜陈。岿然尘尘中，现此光明身。

尚无有祖成，宁当说有坏。悯此情见者，亦惊世议隘。

泐潭道人珠，愿力无碍限。行看苍烟丛，一切俱成办。

狐死必首丘，马嘶必望北。盖皆不忘本，人岂宜忘德。

秋风净湘楚，万里浩无垠。嗟予颓然卧，羡子如孤云。
减字木兰花·己卯儋耳春词
苏轼（宋代）

春牛春杖，无限春风来海上。便丐春工，染得桃红似肉红。
春幡春胜，一阵春风吹酒醒。不似天涯，卷起杨花似雪花。
罾船渡再至浮丘田舍
欧大任（明代）

归渡石西崦，田家候火频。犬知迎旧客，马自恋行人。

斗酒秋粳熟，盘餐野簌新。何因来信宿，明月满荆榛。
春夏之交风雨弥间耳目所触即事十绝
汪莘（宋代）

檐前花放不忍折，庭下草深仍懒锄。
苦雨晴时春已尽，可怜新月挂清虚。
楚山春晓
古汴高士（宋代）

雾散云收宿雨乾，秦桃落尽晓风寒。
晴山四望天开画，啼鸟一声人倚栏。
句
钱昭度（宋代）

船中闻雁洞庭夜，床下有蛩长信秋。
送琴僧知白
欧阳修（宋代）

吾闻夷中琴已久，常恐老死无其传。
夷中未识不得见，岂谓今逢知白弹。
遗音髣佛尚可爱，何况之子传其全。
孤禽晓警秋野露，空涧夜落春岩泉。
二年迁谪寓三峡，江流无底山侵天。
登临探赏久不厌，每欲图画存於前。
岂知山高水深意，久以写此朱丝弦。
酒酣耳热神气王，听之为子心肃然。
嵩阳山高雪三尺，有客拥鼻吟苦寒。
负琴北走乞其赠，持我此句为之先。
次韵送藤枕
陈献章（明代）

万事无心一片云，再来西华打眠人。紫藤一枕谁分付，尽日酣酣红树根。
数日不出门偶赋
陆游（宋代）

湖上蜗庐仅自容，寸怀无奈百忧攻。
补衣未竟迫秋露，待饭不来闻午钟。
稚子挟书勤质问，邻翁释耒间过从。
今朝一笑君知否，满瓮新醅粥面醲。
和赵行之三首 其三
王炎（宋代）

转喉有触讳，拭面或逢嗔。刳心踏风波，未免悔吝生。

葵犹卫其足，况此千金身。山林本逍遥，无虞莫从禽。
苗先簏所藏河间献王君子馆专歌
胡焯（清代）

日华宫陀霜蓬焦，毛公祠存客游敖。冒橛副土光烛霄，断甓双纽雷文交。

金倒落虹蜷要，汉皇求仙东射蛟。小山鸿宝纷招邀，箫管吹台何寂寥。

申诗不传王戊骄，河间好儒筑馆劳。山东诸生来俊髦，六籍不灺西秦燎。

书{阝敕}周官乐吹韶，嘉宾笙簧车乘翘。素丝五马干旌旄，君子何在贯与毛。

三千年后今联镳，禼生稷乳经谈苗。遗专入匦纁重包，银茧拓分圆麝膏。

未央汉宫铜爵曹，搜剔遗瓦披榛茅。晋隶岂识元康朝，五凤八分惊遁逃。

延陵旧碑申浦遥，孔篆疑似唐刻淆。大雅不没精灵超，此专何啻干琼瑶。

侪鲁大璜周赤刀，{阝敕}经鸿都鸦肄宵。椎毡摩烟麟阁标，缇袭缄縢囊橐櫜。

载车万轮舟百{木穸}，胡为井甃占易爻。蜗篆古壁尘栖寮，西陟虞阪跻中条。

抱玉南涉吴江潮，扣缶自作幽并谣。运甓谁惜荆州陶，交河北流写平皋。

客馆二十沦荒郊，献王陵树秋风号。
郊庙歌辞。享隐太子庙乐章。雍和
佚名（唐代）

明典肃陈，神居邃启。春伯联事，秋官相礼。

有来雍雍，登歌济济。缅维主鬯，庶歆芳醴。
战城南
邵谒（唐代）

武皇重征伐，战士轻生死。朝争刃上功，暮作泉下鬼。

悲风吊枯骨，明月照荒垒。千载留长声，呜咽城南水。
春日书事
孙应时（宋代）

老与春无分，慵於世转疏。
不陪年汪饮，久绝故人书。
笔研蛛丝底，家山蝶梦馀。
海棠花正发，风雨定何如。
月溪清汎
韩淲（宋代）

不奈江浑复林热，长夏逃虚徒散发。扁舟何许可追凉，安得佳散弄明月。

寻常浪饮苦匆匆，邂逅一游多汩汩。日复日矣心转痴，牵强而来终勃窣。

琴堂有仙真好奇，簿书堆里清兴发。我虽老倦亦轩然，相与听歌忘病暍。

中流滉瀁已苍茫，下濑回沿应荡淈。山高影翻栖鹘巢，潭澄光射鸣鼍窟。

须臾斗柄插银潢，常娥俯濯淩波袜。快呼天风驾云涛，弱水三万倏超忽。
闻汤户部讣哭之以诗得七章 其四
姚燮（清代）

贱子少习诗，寝食倚为命。颇嗟元化迁，径思挈其柄。

既壮始求友，出乃与子遭。下听鶠雀声，谓在千仞高。

千仞多凤鸾，金碧间青紫。文采纷子前，等以蠛蠓视。

独持悱恻心，纡回及贱子。作息相影形，差不共肌髓。

谓当成我生，竟先诔君死。死泪生不续，生泪如死流。

子耳不再聆，吾噫今且休。海城置枕高，枕上置君集。

撼壁风涛中，梦闻子声泣。
麓山寺会送尹秀才
戴叔伦（唐代）

湖上逢君亦不闲，暂将离别到深山。

飘蓬惊鸟那自定，强欲相留云树间。
写心五首
方回（元代）

我既不干世，人故不我知。
我能自不轻，人亦莫我欺。
夏潦江湖自，云雨翔蛟螭。
两涯一以涸，岂无藏蛰时。
外冻内不死，复雷潜地维。
何必慕荠菜，窃借春风吹。
苍寒堂
张镃（宋代）

短桥斜路入松林，何止能销利欲心。
眼悟一真清净色，耳通千古泰和音。
尺量梢影邀僧记，竹护根茎恐鹤侵。
莫讶塼炉多宿火，春晴犹似处云深。
次韵张守涂中逢节二首
陈造（宋代）

赏心仍令节，十事九相违。
老境家犹远，愁城日合围。
客涂君尚叹，世路我知非。
羡杀乡居子，耕梁木叶衣。
题马士英画
黄虞稷（清代）

半闲亭上草离离，尚有遗踪寄墨池。犹胜当年林甫辈，弄獐贻笑误书时。
送张相公出征
杨夔（唐代）

得意在当年，登坛秉国权。汉推周勃重，晋让赵宣贤。

儒德尼丘降，兵钤太白传。援毫飞凤藻，发匣吼龙泉。

历火金难耗，零霜桂益坚。从来称玉洁，此更让朱妍。

鸳鹭臻门下，貔貅拥帐前。去知清朔漠，行不费陶甄。

献画符中旨，推诚契上玄。愿将班固笔，书颂勒燕然。
西村晚归
陆游（宋代）

小坞花垂尽，平堤草次迷。
日长莺语久，风定絮飞低。
子响闻棋院，舟横傍钓溪。
归送不知处，依约埭东西。
端午洪积仁召客口占戏柬薛仲藏
陈棣（宋代）

佳节撩人愁欲卧，冲门都骑传呼过。
想簪榴艾泛菖蒲，应召邹枚杂郊贺。
歌声端不羡红儿，酒力真堪欺白堕。
自愧虽非赵倚楼，何当一效陈惊座。
金陵道中遇雨寄功父光国五首 其二
萨都剌（元代）

平生梦想金陵道，此日偶然身自来。应是山云喜诗客，野花满路雨中开。
野步
卫宗武（宋代）

清景浩无际，天光接水光。
晴云侵别屿，远溆落残阳。
岩菊幽含馥，岸花娇衒妆。
田家竞秋报，社鼓乐村坊。
蒙再示佳什不敢虚辱厚赐谨再用韵
陈与义（宋代）

先生明经今蔡义，念佛仍师大势至。
食菜不待周颙书，要断贪势兼自卫。
颜回平生拾堕尘，蓼虫食蓼忘其辛。
先生种福我无祸，成佛定是同功人。
两诗见戒言甚苦，肯赋黄鸡啄秋黍。
从今但见懒残芋，不敢求尝鉴虚羜。
连雨杂书五首 其一
黄溍（元代）

萧萧十日雨，出门竟何之。不愁道路难，所惧沾我衣。

悠悠看屋梁，作计诚已非。有酒不解饮，且遂哦吾诗。
过陈郡丞旅馆以诗见投次韵奉酬
邓良佐（明代）

秋深霜冷入天南，缁拂重逢喜盍簪。坐有黄花堪共把，壁留奇字许频探。

唾壶击后谈偏剧，刻羽歌来兴益酣。尘世蘧庐君自见，未须憔悴说江潭。
题李邦直蒙江初雪图
章惇（宋代）

江头微雪北风骗，忆泊武昌舟尾时。潮来浪打船欲破，拥被醉眠人不知。
沁园春
毛滂（宋代）

秀禀元精，灵钟崧岳，命世大贤。自飞英任路，承流百里，郎官星自，辉映经躔。劲柏凌霜，香梅娇雪，珪月弯弯新上弦。垂弧节庆，麒麟古梦，此夜初圆。

罗川。父老欣然。算善政、古来谁与肩。念桃阴浓密，瓜期咫尺，双凫难驻，便欲朝天。争把丹青，绘成芝宇，立作生祠千载传。仍知道，看它时画像，别有凌烟。
丰城村落小憩
陆游（宋代）

霜信催寒力尚微，邮亭系马旋添衣。
平郊极目冬耕遍，小妇篸花晚饷归。
孤宦每随征雁远，故人已似晓星稀。
上书自效真须猛，菰正堪炊蟹正肥。
孤坐无聊每思江湖之适
陆游（宋代）

世上元无第一篿，此身只合卧沧洲。
橹摇渔浦苍茫月，帆带松江浩荡秋。
有酒人家皆可醉，无僧山寺亦闲游。
老来阅尽荣枯事，万变惟应一笑酬。
苦热行十首 其二
何景明（明代）

日午放朝车马频，中天风火促飙轮。侯宫戚馆冰山冷，赤日黄埃渴杀人。
汨罗怨
顾绍敏（清代）

天意难重问，王孙不可留。未能捐楚佩，只自托湘流。

有美伤谣诼，无情怨蹇修。夫君终不悟，芳草寄离忧。
中秋月
齐己（唐代）

空碧无云露湿衣，群星光外涌清规。
东楼莫碍渐高势，四海待清当午时。
还许分明吟皓魄，肯教幽暗取丹枝。
可怜半夜婵娟影，正对五侯残酒池。
秋夜独坐简故乡知己
王弘诲（明代）

凉风肃秋宇，明月照庭帷。揽衣起中夜，四顾何踌蹰。

伊昔来京国，青杨拂地垂。冉冉岁数周，严霜履凄其。

故乡渺何许，各在天一涯。老亲岁云暮，游子别经时。

南国无来鸿，消息安可知。灼灼花枝红，落叶倏已披。

人生非金石，感兹能不悲。衣马任风尘，陆沉亦何为。

以兹结中情，彷徨无所之。言念同心友，参辰久乖离。

望远不得至，悠悠劳我思。愿言崇令德，皓首慰相期。
题宣州开元寺水阁
杜牧（唐代）

阁下宛溪，夹溪居人。

六朝文物草连空，天淡云闲今古同。
草去草来山色里，人歌人哭水声中。
深秋帘幕千家雨，落日楼台一笛风。
惆怅无因见范蠡，参差烟树五湖东。
和题莲花壁间
赵希逢（宋代）

乱云翠拥千层盖，拳落时听雨打声。
长笛隔江吹晚霁，水光月色两分明。
拟古二十七首 其二十七
孙承恩（明代）

我有五亩宅，迢迢东海隅。有屋盈百椽，有芋亦数区。

曲栏接芳榭，脩竹俯清渠。过门无俗宾，接席皆文儒。

别来岁星周，惆怅恒郁纡。岂惟负风月，猿鹤皆怨吁。

白云何英英，招邀与之俱。誓将返吾辕，归读先人书。

达人委元化，出处无定拘。命运既已然，徘徊将何如。
寒风
释函可（明代）

寒风一点泪，我自昧其繇。久厌丈夫气，何况女子愁。
元旦
杨继盛（明代）

老天留我报君身，惆怅蹉跎又一春。几度丹心连血呕，数茎白发带愁新。

回思往事真堪笑，自幸更生似有神。璞在不妨仍泣献，踟蹰无计达枫宸。
向伯恭芗林诗
王铚（宋代）

楚人喻芗草，可佩复可食。
灵均楚同姓，放逐去其国。
皎皎忠良心，惕惕惧谗贼。
扁舟下沧浪，魂迷招不得。
至今芳洲上，寂寞少春色。
我公异于是，声誉超八极。
挽公青霞裾，接武紫鸾翼。
直契慕湘累，论心不沦迹。
我是众芗林，澡身而浴德。
同心等崇兰，直节逾苍柏。
登善味芝朮，去恶锄枳棘。
荀令十里香，扬雄一区宅。
君臣相唯诺，品题来藻饰。
日光万丈长，众芗馥芳泽，
况了大因缘，功名皆戏剧。
手击妙喜国，心湛水精域。
诸天众芗云，旃檀杂檐卜。
登门三十年，岁晚仍作客。
诵公芗林诗，心境为澄澈。
虽非歌商颂，声亦出金石。
对月了残经赞
释绍昙（宋代）

是甚经，欠翻译。
用尽心，看不出，
月挂松梢，烟笼藓石。
在百丈寄灵源禅师二首 其一
释德洪（宋代）

暗中树影平生意，水底鱼踪病后机。想见道容无住著，倚藤闲看暮云归。
魏倅和銛老一诗因次其韵
王炎（宋代）

俯为生灵与虏和，君王何忍愤挥戈。
信行塞外还交聘，人在军中可雅歌。
金帛莫嫌今重弗，丁黄将见岁加多。
汉淮千里惟青草，乘此屯田可就麽。
别同年祝遥绪宪副
林文俊（明代）

忆在武夷同醉日，感君高韵薄秋云。今来手握山东宪，众许才空冀北群。

尘世浮名春梦似，玉堂旧话夜灯闻。年来鬓发俱非昨，要遣丹青早策勋。
台州四诗
尤袤（宋代）

两载终更过七旬，今朝方始是闲身。
细看壁上题名记，六十年间只五人。
临江仙·祗恐牡丹留不住
辛弃疾（宋代）

祗恐牡丹留不住，与春约束分明。未开微雨半开晴。要花开定明，又更与花盟。魏紫朝来将进酒，玉盘盂样先呈。鞓红似向舞腰横。风流人不见，锦绣夜间行。
闷述二首
华岳（宋代）

有鼎不烹胡虏肉，无刀可断佞臣头。
男儿此等不平气，空使冲冠射斗牛。
题刘荆山母墓
赵汝回（宋代）

绿草䰐鬖白露晞，老樵能记虎眠时。石函深贮悬钟谶，翠壁新刊断织碑。

陇势三分松桧色，泉声千古蓼莪悲。圭郎向日升堂友，留宿云庵撰诔辞。
题蔡仲平博士行田记唱诗轴二首 其二
周紫芝（宋代）

令君颇似太邱贤，水旱忧君记昔年。父老犹能谈旧事，想随佳句共流传。
登霍山驿楼
李商隐（唐代）

庙列前峰迥，楼开四望穷。岭鼷岚色外，陂雁夕阳中。

弱柳千条露，衰荷一面风。壶关有狂孽，速继老生功。
和后村忆昔二首 其二
林希逸（宋代）

白云深处卧元英，莫问卿君与我卿。说向老禅成寐语，误他壮士为虚名。

镂脂须信文徒巧，隔膜只愁性未明。空忍饥穷吟乐府，也疑太祝似心盲。
瑞香
韩淲（宋代）

花如素馨微较密，叶似杨梅团且长。石竹染成鱼尾色，辛夷吹且麝脐香。

移根雅入芝兰室，且种迥非桃李场。小槛平林暗芳草，一轩轻露湿朝阳。
试笔诗成呈诸君子园丁以玉兰岩桂二花来献复以二十八字分贻之
张萱（明代）

欲将花事竞芳辰，采得双花伴五辛。擎向华堂当綵胜，兰孙桂子日振振。
西湖观新出鹅儿道损持国曼叔请予赋之
梅尧臣（宋代）

春抱畏雷后，鷇开形已完。嫩毛轻染檗，小掌未全丹。

见物初能啑，浮波尚怕寒。山阴无道士，更长换应难。
再和涉汝诗呈去非伯仲
葛胜仲（宋代）

清汝如荆溪，不异我州里。奔流相豗蹙，敢谓衣带水。

携宾泛漫汗，画鹢延缘苇。出城散腰脚，朱墨逃纷委。

却望城中塔，烟林隐孤峙。何人貌清景，墨笔可就泚。

幽寻要关楗，善饱未遗矢。尘缨政堪濯，凡髓亦可洗。

不须学东山，韶颜载桃李。顾当似白傅，玉粒炊船尾。

脍缕斫鲜鳞，遣客动食指。风流得意事，一官不愿徙。

脱有戚戚时，晤言消之耳。
偕邵文纶三登怀远青云楼眺荆涂两山作 其一
周仪炜（清代）

长淮东下两山尊，天作巍峰壮此门。金简承华开日月，元圭拜手奠乾坤。

侨名已变当涂国，遗迹犹传禹会村。间话怀襄溯前烈，直疑疏凿尚留痕。
閒居杂咏三十二首·义维
陈淳（宋代）

义以维其心，在心常有制。
惟为理所宜，不徇情所利。
送高胜重谒曹王
司空曙（唐代）

江上青枫岸，阴阴万里春。朝辞郢城酒，暮见洞庭人。

兴比乘舟访，恩怀倒屣亲。想君登旧榭，重喜扫芳尘。
始安道中始安今广西平乐府 其二
屈士燝（明代）

远投何地得幽栖，仆马踟躇日欲西。榆荚烟深连瘴岭，桄榔风起暗蛮溪。

梦从游历疑曾到，诗忆经行却寄题。最是客魂凄断处，黄茅疏雨杜鹃啼。
青门歌寄居易子
陈煇（清代）

青门桥南二月时，青门城北梨花飞。忽闻啼鸟道乡信，应念行人何日归。

东风一夜青门道，客舍萧条但春草。远树苍茫感客情，遥山寥落伤怀抱。

酒幔高楼日未斜，参差桥上几人家。钓鲈潮落见归雁，螺女春深起暮鸦。

此中回望南天路，抚剑悲歌水东去。欲问红楼醉别时，正是青门忆君处。
和蔡半洲司马中丞平黎韵二首 其一
卢宁（明代）

威灵南曜亘长城，小范蟠胄尽甲兵。孽虏负恩当万死，牙旗挥电拯群生。

琼山月霁蛮烟净，炎海风高宿雾清。此日功成匡四国，尧天荡荡孰能名。
戏题团扇自写山水
薛似宗（宋代）

拂将团扇点江春，难与班姬咏并珍。
非为墨池云雾好，自来不以笔干人。
石洞杂赋三首 其三 石泉
刘诜（元代）

重岩括元气，云窦出涌泉。迸流络广石，百尺高帘悬。

微风度午日，烨烨生红烟。始知穷幽讨，奇观满垓埏。

我友趁奔鹿，搴裳陟其巅。蹇步独竛竮，矫想为欣然。

瓢汲试茶鼎，庶足凌飞仙。
送陈伯渊教授归沔阳 其一
戈镐（明代）

广文金闺身，台城一相见。壁素悬青灯，花虫蠹书卷。
次韵陈梦锡
陈造（宋代）

手板夤缘替荷锄，从渠争挟子公书。三年已办青箱蠹，一饱才分代舍鱼。

烟烬萁炉朝兀兀，窗明风霰夜疏疏。独思把酒看君醉，墨汁淋浪点翠裾。
置酒寿阳楼呈主公龙图二首 其一
郭祥正（宋代）

珠履缤纷宴寿阳，栏杆横出白云傍。清淮倒影长桥活，古垒无云峡石荒。

小艇斗垂凹鼻钓，佳人犹学晓梅妆。史君笔力今谁敌，丽句须盈古锦囊。
问月二首
杨万里（宋代）

月色幸自好，元无半点云。
移床来一看，云月两昏昏。
遣怀
刘攽（宋代）

六年长病每愁予，末疾风淫岂易除。彳亍何曾暂忘屦，拮据空恨不能书。

苦遭白发无他术，常得中医亦自如。欲向明廷乞骸骨，角巾藜杖整柴车。
漫兴八首 其三
胡奎（元代）

皎皎天上月，照我白玉楼。列星垂光采，河汉西南流。

不知谁氏女，哀歌楼上头。歌声入云响，思挟凤凰游。

凤兮翔千仞，宛在昆崙丘。岂无云间鸟，念之非我俦。

含情掩罗袂，恻怆令心忧。
小径
陆游（宋代）

环遶无十步，捷行财半之。
安西九千里，自有著鞭时。
西江月
石孝友（宋代）

拽尽风流露布，筑成烦恼根基。早知恁地浅情时。枉了教人恁地。

惜你十分撋就，把人一味禁持。这回断了更相思。比似人间没你。
忠谠凝岚
张一旸（明代）

脂韦不可极，谠性自馀馨。直与山为挺，名垂汗上青。

仰止多人杰，相将诵地灵。古人今已逝，花鸟自丁咛。
答袁虎文
张大受（明代）

重游梁宋访心知，一揖尊前感赠诗。射虎旧夸从李广，斗鸡今喜逐袁丝。

文章白璧元无垢，意气青萍两不疑。归到江南最相忆，小园风雨对床时。
咏死兔
苏颋（唐代）

兔子死兰弹，持来挂竹竿。试将明镜照，何异月中看。
雨中
刘攽（宋代）

沈阴连日雨，六月似高秋。凉冷宵眠稳，泥涂昼事休。

尘昏旧铜镜，朽蠹敝貂裘。赖有盈樽酒，能为懒病谋。
舟中望金山寺
华镇（宋代）

小山苍翠出江流，山上精庐望外幽。午影楼台连北固，夜声钟外到扬州。

客帆飞过朱栏角，沙鸟归栖碧瓦沟。南去北来长扰扰，画桡何日暂迟留。
梦钟离两兄
高启（明代）

淮水去不极，淮山与偕驰。
钟离两迁客，路远归何期。
孰云归无期，此夕乃见之。
握手说辛苦，杯觞复同持。
须臾忽惊别，我梦方自知。
虽梦亦足喜，况乃归来时。
送人之牂牁
陈子升（明代）

居人殊郁郁，送尔客何方。白露将秋色，青莲愁夜郎。

沙分胡雁小，天合楚云长。为问牂牁水，楼船何渺茫。
送邑侯见廷张君入觐二首 其二
于慎行（明代）

千骑牙旌拥道周，齐城仙令古元侯。春前凫影翔霄汉，日下鸳班拱御楼。

玉扆望悬天左个，黄金擎拜殿东头。传宣倘问羊裘隐，白发沧浪一叶舟。
晚眺
周紫芝（宋代）

望极应千里，人家自一村。客帆何处落，邻碓隔烟闻。

山自秋来瘦，江从雨后浑。平生幽独意，为客却销魂。
客中月
于武陵（唐代）

离家凡几宵，一望一寥寥。新魄又将满，故乡应渐遥。

独临彭蠡水，远忆洛阳桥。更有乘舟客，悽然亦驻桡。
嘉禾颂七章章四句
吴泳（宋代）

芝生九茎，不可以为粳。
狐生九尾，不可以为袂。
禅人并化主写真求赞
释正觉（宋代）

静而纯，湛而存。
海日珊瑚树，岩松琥珀根。
家风传父祖，事业付儿孙。
回途妙触了机用，个是百千三昧门。
闰三月十五日夜行
张问陶（清代）

客路偏逢闰，流年付别离。梦回春尽夜，人倦月圆时。

野迥平原阔，天垂匹马迟。途穷兼仆病，白发竟如丝。
三台令 其七 洞庭杂兴
董元恺（清代）

日落山空响梵，风来树杪生涛。一卷洞中周易，三杯醉后离骚。
诸葛解元家分韵
韩淲（宋代）

溪横葛陂水，上有稚川宅。欢言一壶酒，未觉千岁隔。

诗经茱菊节，人语风雨夕。雅俗调本殊，奚止相什百。
憩瑞安北湖诗三首
林季仲（宋代）

吐晴林雨薄，弄水夕阳骄。
风定云横野，马鸣人度桥。
藓斑封石骨，花影动溪腰。
谁破南窗梦，空山落断樵。
寄彭府教
何文季（宋代）

食薇已愧首阳人，肯学杨雄作美新。
满目山河长是泪，穷崖草美不知春。
狂来自与白云笑，老去从教鹆子嗔。
湖海论交无久近，相逢同是汉遗民。
水龙吟·晴江衮衮东流
黄机（宋代）

晴江衮衮东流，为谁流得新愁去。新愁都在，长亭望际，扁舟行处。歌罢翻香，梦回呵酒，别来无据。恨荼吹尽，樱桃过了，便只恁、成孤负。

须信情钟易感，数良辰、佳期应误。才高自叹，彩云空咏，凌波谩赋。团扇尘生，吟笺泪渍，一觞慵举。但丁宁双燕，明年还解，寄平安否。
和袭美馆娃宫怀古五绝
陆龟蒙（唐代）

三千虽衣水犀珠，半夜夫差国暗屠。

犹有八人皆二八，独教西子占亡吴。

一宫花渚漾涟漪，俀堕鸦鬟出茧眉。

可料座中歌舞袖，便将残节拂降旗。

几多云榭倚青冥，越焰烧来一片平。

此地最应沾恨血，至今春草不匀生。

江色分明练绕台，战帆遥隔绮疏开。

波神自厌荒淫主，勾践楼船稳帖来。

宝袜香綦碎晓尘，乱兵谁惜似花人。

伯劳应是精灵使，犹向残阳泣暮春。
句
陈天麟（宋代）

白云楼荒危堞在，莫愁村近暮烟横。
附寄陈州陈显祖
王寂（南北朝）

若到睢阳话汝阳，故人应也问行藏。但言甚矣吾衰矣，三友轩中作退堂。
二郎神·观尘境尽
王哲（金朝）

观尘境尽。总把浮名修整。此假合形骸皆不悟，犹然待、巧妆驰骋。百岁韶华能有几，到七十、难逃逝景。＊里面真真，罪业愈重，无由祛屏。如省。当初一点，莹清明炳。速认他、从来呼甚麽，元是圆成光影。又唤金丹仍粒粒，好做主、重令永永。愿凡世、人人个个，回头浇淳休逞。
善相陈君持介甫子瞻手字示予戏赠短歌
韩驹（宋代）

古来相马失之瘦，仲尼亦作丧家狗。唇红齿白痴小儿，不羞障面欺群丑。

鹤冲居士术如神，东走梁宋西峨岷。诸公蹭蹬未遇日，坐中知是非常人。

只今白发无馀产，短褐逡巡列侯馆。世人胸中无黑白，不知居士明双眼。

嗟予尘貌天所付，不须强觅封侯处。书生只倚一片心，他日相逢记裴度。
黄天荡
曾极（宋代）

受金纵敌将何知，曹沫功名失此时。
雁足不来貔虎散，沙头蚌鹬谩相持。
阿通自闽中归甫九岁颇有老成之风作此诗示之
陆游（宋代）

通子还家已九龄，从师衿佩两青青。
长成勉作功名计，勿学衰翁老一经。
陪靳利安检校游了山灵岩寺留题
郑潜（明代）

乱云深处出双尖，环列冈峦具尔瞻。石发栉风分翠鬒，岩泉透日下珠帘。

露寒仙肘声容见，云护禅衣法律严。喜共清游归路晚，绿阴亭槛草纤纤。
偈颂一百六十首
释宗杲（宋代）

多时不说禅，口边生白醭。
大众苦相煎，便登陆曲录木。
匪论五家宗，不引传灯录。
才开两片皮，业因招薄福。
释迦乾屎橛，达麻老自秃。
一人曲说直，一人直说曲。
彼此大丈夫，肯受尔沸{外尸内豕}。
骂佛谤祖师，定入拔舌狱。
佛祖生冤家，魔生真眷属。
心地黑漫漫。口里水漉漉。
似恁出家儿，定灭瞿昙族。
腊月三十朝，大笑地成哭。
响屧廊
乾隆（清代）

夹径多长松，度松渐豁敞。
伊昔构曲廊，夷光留屧响。
屧响久不闻，春烟蒙蔓莽。
小草设有知，云见人来往。
晚眺
张联桂（清代）

极目群峰列画图，落花风里立平芜。鸭头春水迷高下，鸦背斜阳倏有无。

乡思已随云影远，客情犹共月轮孤。万家镫火关忧乐，兴尽归来马识途。
杂兴四首
刘克庄（宋代）

箦中尸忽为秦相，跨下人俄拜楚王。
老退已成大父笑，行嘲一任少年郎。
题李邺侯读书台壁
曾广钧（清代）

灵武旌旗靖狄尘，转旋天地正三辰。十年厄运持衡宰，一代中兴调护人。

宝镜八铢愁上马，鸡竿五木禁呼春。悬知紫殿养梨日，不及朱陵作外臣。
更漏子九首 其九
史承谦（清代）

泬寥天，干净土，此是江南何处。风送雁，笛呼牛，村村红树秋。

短长亭，深浅坞，中有行人来去。烟月上，酒帘斜，渔湾三两家。
次韵和归去来集字十首 其三
李纲（宋代）

轩冕岂足恋，田园诚可欢。村村自花柳，物物寄游观。

旧事不复忆，吾生良易安。南窗审容膝，归去学鲵桓。
余少同欧阳文朝王尚涵读书茶山今丙午复同文朝修业龙洲相去已十又三年矣感赋为赠
胡直（明代）

结发同铅椠，羁栖各壮身。草堂犹我共，布褐转情亲。

山水依书案，莺花乱葛巾。所欣无结驷，班坐看江春。
建文二年湖州府铜权 其三
张廷济（清代）

纪定家田籍入官，均粮一诏例从宽。应知当日持权者，不独湖民泪不乾。
解语花 卖镫
杨芳灿（清代）

春情艳婉，夜色迷离，小市华镫遍。方空素绢。新描画、露叶风枝低颤。

烛花初剪。看万点、琉璃齐泫。隔帘波、悄掷金钱，不道韶光贱。

最忆雪晴池馆。正蕙花香散，翠幕初卷。月华如练。

人微醉、那管漏催银箭。春风图面。在夜火、阑珊庭院。

怅江乡、一种佳游，问甚时重见。
将至颍上
洪刍（宋代）

卖马得钱买舟去，抛掷红尘泛绿波。梨栗登盘黄菊晚，江淮放艇白鸥多。

霜飞鸿雁有底急，月明乌鹊奈愁何。女儿浦口渺何处，且向女郎台下过。
同王员外雨后登开元寺南楼因酬晖上人独坐山亭有赠
陈子昂（唐代）

钟梵经行罢，香林坐入禅。岩庭交杂树，石濑泻鸣泉。

水月心方寂，云霞思独玄。宁知人世里，疲病得攀缘。
梅花开尽小桃次之
吕陶（宋代）

发尽寒梅千万枝，小桃乘暖欲开时。春风次第来须早，芳草垂杨莫恨迟。
进宫见路旁麦志喜
弘历（清代）

夏雨匀沾麦有秋，黄如云拥绿如油。夹途识取丰成象，稍释祈年午夜忧。
和正月六日沈文通学士遗温柑
梅尧臣（宋代）

禹书贡厥包，未知黄柑美。
竞传洞庭熟，又莫永嘉比。
适观隐侯诗，获此殊可喜。
诵句擘露囊，香甘冷熨齿。
明朝{左金右巢}礼闱，何暇醉邻里。
次韵陆郎中
姜特立（宋代）

亟报门前寄好音，炯然书札照家林。
兴来自说宦情薄，诗到方知秋思深。
临老读书因教子，闭门扪虱为搜吟。
当今大笔如君少，未用深藏叹陆沈。
寄题留二君仪田园基
郭祥正（宋代）

磐石发天巧，新亭君所营。席展瑶琪滑，坐久寒阴生。

远瀑曳修幔，他山列苍屏。水田白鹭下，霜树青猿鸣。

回首同安县，残阳楼观横。不逢车马来，时爱牛羊经。

童仆种刈毕，父老樽罍倾。升平信难遇，欢笑聊舒情。

况攻李杜吟，字字无淫声。春来成几章，想有基石铭。
西域种羊皮书褥歌寄李仲羽
吴莱（元代）

波斯谷中神夜语，波斯牧羊俱杂虏。当道剚刀羊可食，土城留种羊胫骨。

四围筑垣闻杵声，羊子还从胫骨生。青草丛抽脐未断，马蹄踣铁绕垣行。

羊子跳踉却在草，鼠王如拳不同老。饫肉筵开塞馔肥，裁皮褥作书林宝。

南州侠客遇西人，昔得手褥今无伦。君不见冰蚕之锦欲盈尺，康洽年来贫不贫。
伏中苦热闻立秋将至成绝句催之
黄淮（明代）

闻说新秋次第来，先期特地遣诗催。要凭严令驱残暑，散作清凉遍九垓。
白头吟
方孝标（清代）

爱妾非徒貌，怜郎不在琴。如何才子意，亦若世人心。

犊鼻忘当日，凰音悔至今。始知秦氏女，真识使君深。
相和歌辞。挽歌
白居易（唐代）

丹旐何飞扬，素骖亦悲鸣。晨光照闾巷，輀车俨欲行。

萧条九月天，哀挽出重城。借问送者谁，妻子与弟兄。

苍苍上古原，峨峨开新茔。含酸一恸哭，异口同哀声。

旧垄转芜绝，新坟日罗列。

春风草绿北邙山，此地年年生死别。
送高子敬归彭城
宋褧（元代）

元龙不拜富民侯，袖剑囊书苦掉头。李愿有心盘谷去，阮咸无意雒中留。

春城寒食莺花静，日暮乡关汴泗流。我亦拿舟江海去，试从沙鸟问黄楼。
僧房午睡
郭印（宋代）

客馆饶秋思，僧房惬昼眠。
纳凉仍古殿，濯热更清泉。
得失浑关命，行藏只听缘。
安能随世态，膏火日相煎。
和赵保之青田即事
洪咨夔（宋代）

宝犀压帐春风入，渴乌传箭寒澌滴。
砉然推枕起放衙，霜月满庭凫雁集。
簿书颠倒六作五，文移纵横一取十。
精神坐照吏奸破，政事流从儒术出。
墨池霹雳送飞雨，积案如山笑谭毕。
逢迎合爪递相贺，戒石亭前见天日。
公余琴叠舞胎仙，客退炉熏斋绣佛。
芳蹊桃李不自言，旧燕新莺沸消息。
诗个入手如见面，金井新泉生玉色。
汗青不朽须早计，过眼年华征羽急。
文山丞相丙子自京口脱去变姓名作清江刘洙今
汪元量（宋代）

昔年变姓走淮滨，虎豹從横独怆神。
青海茫茫迷故国，黄尘黯黯泣孤臣。
魏雎张禄梦中梦，越蠡陶朱身后身。
今日相看论往事，刘洙元是姓文人。
过雷阳有怀永年相仓使奉寄二绝 其二
刘崧（元代）

钦廉西望路悠悠，海角亭中足胜游。圣化只今无远迩，岭南风土是中州。
长寿乐
柳永（宋代）

繁红嫩翠。艳阳景，妆点神州明媚。是处楼台，朱门院落，弦管新声腾沸。

恣游人、无限驰骤，娇马车如水。竟寻芳选胜，归来向晚，起通衢近远，香尘细细。

太平世。少年时，忍把韶光轻弃。况有红妆，楚腰越艳，一笑千金何啻。

向尊前、舞袖飘雪，歌响行云止。愿长绳、且把飞乌系。

任好从容痛饮，谁能惜醉。
中书东厅十咏 其七 山芋
韩琦（宋代）

随竹萦回翠蔓延，土藷名异出前编。会须霜晚餐珠实，可挹浮丘作地仙。
招邹泽民
刘摰（宋代）

日借西园放客愁，忘机鱼鸟分相投。水深碧沼前时雨，风满高相六月秋。

蝉嘒已惊移节物，鸥群何事亦沈浮。烦君试拔尘埃足，来伴元生漫浪游。
尝春酒
王绩（唐代）

野觞浮郑酌，山酒漉陶巾。但令千日醉，何惜两三春。
内厩阅马
玄烨（清代）

龙种齐嘶御厩旁，追风逐日似飞翔。蹋尘不染凌霄志，个个真堪号骕骦。
奉和袭美夏景无事因怀章来二上人次韵
陆龟蒙（唐代）

檐外青阳有二梅，折来堪下冻醪杯。高杉自欲生龙脑，

小弁谁能寄鹿胎。丽事肯教饶沈谢，谈微何必减宗雷。

还闻拟结东林社，争奈渊明醉不来。

忽忆高僧坐夏堂，厌泉声闹笑云忙。山重海澹怀中印，

月冷风微宿上方。病后书求嵩少药，定回衣染贝多香。

何时更问逍遥义，五粒松阴半石床。
贺杨收作相
薛逢（唐代）

阙下憧憧车马尘，沈浮相次宦游身。须知金印朝天客，

同是沙堤避路人。威凤偶时因瑞圣，应龙无水谩通神。

立门不是趋时客，始向穷途学问津。
鞓红
范成大（宋代）

猩唇鹤顶太赤，榴萼梅肋弄黄。
带眼一般官样，祗愁瘦损东阳。
和杨季恪景疏希白二首
吴芾（宋代）

二疏高躅耸簪绅，寂寞无人继后尘。
一代风流虽已远，千年我后镇如新。
幸抛印绶归空谷，得与湖山作好春。
若较前贤那可并，却惭温诏下严宸。
送交代王公辅
洪咨夔（宋代）

兴州乳臭腥红袍，万马夹拥横磨刀。
奴颜婢舌竞动进，罗拜狗磨护优猱。
汉家衣冠余两豪，却立渠肯污腥臊。
传呼趣拜声色厉，一已俯首昂其尻。
独君此膝竟不屈，男儿等死轻鸿毛。
群憸相顾重太息，我辈天地焉能逃。
安西楼碑字如斗，勋名烂漫官称高。
若为龙州易万州，双鬓如雪风骚骚。
君不见义不帝秦鲁钟连，何曾黄金横后部鼓吹前骍旄。
洪城沈运干新园三首
程公许（宋代）

花压墙头柳映门，红城一曲沈家园。
意行自与春风约，休问新亭卖酒喧。
鹊桥仙（七夕）
袁去华（宋代）

牛郎织女，因缘不断，结下生生世世。人言恩爱久长难，又不道、如今几岁。

眼穿肠断，一年今夜，且做不期而会。三杯酒罢闭云房，管上得、床儿仝睡。
奉和送金城公主适西蕃应制
李适（唐代）

绛河从远聘，青海赴和亲。月作临边晓，花为度陇春。

主歌悲顾鹤，帝策重安人。独有琼箫去，悠悠思锦轮。
蕙花
赵孟坚（宋代）

光风荡煖晓晴天，雅有幽香入简编。寻见野花都不是，山蜂引到石崖边。
梅花集句 其一五八
李龏（金朝）

官历春犹浅，夜寒霜满枝。欲消冰似雪，明月不须期。
竹
石延年（宋代）

擢翠向人孤，潭潭省署虚。
雨馀秋更晚，风月共萧疏。
题刘相公光德里新构茅亭
李洞（唐代）

野色迷亭晓，龙墀待押班。带涎移海木，兼雪写湖山。

月白吟床冷，河清直印闲。唐封三万里，人偃翠微间。
高昌王所画蒲萄熊九皋藏
成廷圭（元代）

玉关西去火州城，五月蒲萄无数生。今日江南池馆里，万株联络水晶棚。
题温汤驿三首
张俞（宋代）

同欢一宵间，平生万事足。
想得唐明皇。畅哉畅哉福。
九日过慧照庵
秉正（清代）

精蓝在城市，幽趣入林泉。草白知秋晚，苔青是雨前。

云生窗外树，霞污水中天。纵目有如此，还应放钓船。
喜门人见过
李如榴（明代）

床头撩乱读残书，翠竹黄花伴索居。计拙不知吾道是，家贫偏与世情疏。

坐深微雨清斋冷，看尽行云白昼虚。寂寞一区扬子宅，侯芭问字复何如。
哭陆丞相秀夫
方凤（宋代）

祚微方拥幼，势极尚扶颠。
鳌背舟中国，龙胡水底天。
巩存周已晚，蜀尽汉无年。
独有丹心皎，长依海日悬。
甲申秋偕朗轩、鸿斋、远模游沪，回舟至锡，三弟入都，赋此志别
曹铭彝（清代）

锡山判襼自冬初，我独翛然返故庐。此别并无他事嘱，平安常寄一封书。
鹧鸪天（平国弟生日）
张孝祥（宋代）

楚楚吾家千里驹。老人心事正关渠。风流合是阶除玉，爱惜真成掌上珠。

纡彩绶，荐芳壶。老人还醉弟兄扶。问将何物为儿寿，付与家传万卷书。
题墨竹
释慧远（宋代）

通乎笔端之有神，妙乎造化之有功。
戏苍龙之引尾，背皓月而摇风。
疏影无声乱寒墨，瘦枝有叶翻秋空。
黄山杂咏·石床峰
邓宗度（宋代）

原非人力建，造化琢磨成。
一枕游仙梦，蟾波白昼生。
十一年送王伯器归丹阳毕姻
曹义（明代）

寒云羃羃风淅淅，官道梅花吐香雪。故人别我将远行，柳老河香不堪折。

携壶祖饯出朝阳，临岐那忍倾离觞。嗟予三载同翰苑，先我承恩归故乡。

故乡迢迢渺何处，笑指云阳江上去。云阳江上秋水深，铁瓮城头淡烟曙。

到家父子情如何，相亲一笑春容多。登堂举酒介眉寿，彩服戏舞谩婆娑。

王郎此行良可喜，不特庭闱奉甘旨。鸾歌凤舞洞房春，花烛摇红新燕尔。

锦衾瑞气生香风，流苏帐底春融融。虽然此乐少年事，丈夫志气当飞雄。

君不见古之人，私恩公义俱两忘。莫因欢爱误青云，要使竹帛垂功勋。

叮咛惜别从此时，后会又是来年期。来年春风二三月，桃花浪煖宜鲸飞。

时当大比文奎现，四海群英会畿甸。王郎王郎莫淹留，早来同赴琼林宴。
自岢岚往保德山行杂诗
钱世锡（清代）

盘盘山中路，巧作螺纹旋。将东反向西，似帆随湘转。

上坡若挽反，蹭蹬疲驴战。下坡如放溜，坦迤势趁便。

壁立黄土堆，突兀已厌见。不定岭云姿，无名野花茜。

晋地何寥阔，马蹄踏将遍。
天香（宴钱塘太守内翰张公作）
毛滂（宋代）

进止详华，文章尔雅，金銮恩异群彦。尘断银台，天低鳌禁，最是玉皇香案。燕公视草，星斗动、昭回云汉。对罢宵分，又是金莲，烛引归院。

年来偃藩江畔。赖湖山、慰公心眼。碧瓦千家，少借衤夸襦余暖。黄气珠庭渐满。望红日、长安殊不远。缓辔端门，青春未晚。
飓风二绝句 其一
李纲（宋代）

自从岭海入闽中，乃始今朝识飓风。南极只愁天柱折，兰台休更论雌雄。
题渊明祠
萧泰来（宋代）

地号古柴桑，荒祠驿道傍。
松含义熙节，菊带晋时香。
拂石看碑记，斟泉当酒觞。
无由归未得，稽首意皇皇。
聒龙谣 次宋徽宗韵
吴湖帆（清代）

水浴明珰，露点夜珠，蒂叶翠深红浅。罗袜凌波，举琉璃杯满。

恍瑶台、青琐人归，倩素娥、绿房帘卷。总无绪、沈醉风前，紫箫凤，宝钗燕。

银塘静，月轮圆。向槛影徙倚，玉绳低转。天长漏永，识催眠更箭。

白蘋洲、巫雨纤飞，碧浪宅、楚云徐散。听歌翻、花下霓裳，似长生殿。
满庭芳·竹颭斜梢
赵长卿（宋代）

竹颭斜梢，荷倾馀沥，晚风初到南池。雨收池上，高柳乱蝉嘶。冉冉莲香满院，夕阳映、红浸庭闱。凉生到，碧瓜破玉，白酒酌玻璃。思量，浮世事，枯荣辱宠，欢喜忧悲。算劳心劳力，得甚便宜。粗有田园笑傲，拣些个、朋友追随。好时景，莫教挫过，撞著醉如泥。
宿弋口宝兴僧楼
王书升（清代）

大海萍踪一叶浮，闽南鸿迹纪句留。偶携谢客登山屐，间上生公说法楼。

树色拥窗云住宿，溪声聒耳水环流。暮钟微动苍烟合，指点猫峰夕照收。
南浦春耕
止庵法师（明代）

索索缲车谷口闻，鸟催农事日纷纷。
新生野水瓜藤绕，旧作田塍井字分。
耕雨每怜黄犊健，带经犹爱小儿勤。
晚风独立溪桥外，流水桃花一队云。
病痈在告韩仲文赠乌贼觜生醅酱蛤蜊酱因笔戏
梅尧臣（宋代）

我尝为吴客，家亦有吴婢。
忽惊韩夫子，来遗越乡味。
与官官不识，问侬侬不记。
虽然苦病痈，饶吻未能忌。
九月赴郡燕旄节适至
姜特立（宋代）

贤侯佳节初开燕，谁是风流晋孟嘉。
已判百年唯白发，不羞九孟对黄花。
拥旄遥佩藩臣印，把盏重来刺史家。
希事此邦应未有，一时千里借光华。
减字木兰花 其四 赠鼓爰琴
吴绮（清代）

燕山匹马，携手河梁人去也。此地相逢，隋苑秋声百尺桐。

绿幺红豆，一曲新词花影瘦。自是彭宣，曾向扶风听管弦。
除棘
黎廷瑞（宋代）

万甲绿未动，棘丛已蓁蓁。
所害虽尚微，剪薙当及辰。
舍锄忽三叹，念尔亦一春。
是中留复难，恻然为之颦。
筑垣俯清池，池上插柳青。
谁能限刍牧，徙之池水滨。
柳吾所甚爱，护柳吾不嗔。
美丑无弃材，位置固在人。
岂特遂物理，亦以成天仁。
南歌子（代张仲宗赋）
向子諲（宋代）

碧落飞明镜，晴烟幂远山。扁舟夜下广陵滩。照我白萍红蓼、一杯残。

初望同盘饮，如何两处看。遥知香雾湿云鬟。凭暖琼楼十二、玉栏干。
渡杨子江遇颠风和霍希文韵三首
袁说友（宋代）

冲涛逐浪不禁寒，何止舟行百丈滩。
柂橹一声江已转，瓜州岸上报平安。
次韵金汉臣见雪闻雁二首
方回（元代）

山城酒薄客愁浓，卧厌秋霖万事慵。
九月十月忽飞雪，北人南人俱笑容。
读素问十六首
方回（元代）

素问虽医书，读之患不精。
大可用人国，小亦可用兵。
行所胜不胜，逆从决死生。
勿待阴阳间，关格不相营。
入粤西全州界
祖之望（清代）

楚尾同分野，湘源昔未经。云根连水白，山面向人青。

乳窦穿岩腹，松阴护草亭。读书行万里，小轿辟疏棂。
吕翁山是圣祖太宗文皇帝擒洪承畴处
玄烨（清代）

旌旗直捲阵云沈，濠堑遗踪尚可寻。十万健儿皆解甲，一时大可此成擒。

民情效顺当年事，王业维艰圣祖心。遂使关西如破竹，至今战气昼阴森。
书怀
王之望（宋代）

海边寂寞村，春半芳菲月。
东风所至处，陋境亦佳绝。
垅麦已翻芒，山花自成列。
愁肠不堪断，预畏柳飞雪。
更忧鶗{决冫换右换鸟}鸣，坐使众芳歇。
白日不可留，请试餐玉诀。
颂古十九首 其十五
释法全（宋代）

石火光中烂熳游，白拈临济未同俦。掀反华岳连天黑，几个知身在御楼。
初夏即事
杨文俪（明代）

朱明初属夏，暑气渐侵轩。日午槐阴密，风清柳絮翩。

黄云连麦陇，红雨落桃源。恰恰莺声老，喃喃燕语喧。

卷帘对佳景，欲赋竟忘言。
甘露堂歌
李之仪（宋代）

炎天熇熇如涌汤，使君置酒甘露堂。无风但觉冷彻骨，坐来彷露飞青霜。

使君顾客指新榜，天假此应来辉光。八十里叟感盛事，献颂请名相激昂。

我非取专已上报，尧仁舜智方当阳。迩来瑞应发处处，中台第一彤云章。

吾邦虽僻亦影响，明德所祐真无疆。已而转盼欲受简，惭非叟比畴能当。

辄因胜遇强黾勉，庶几击壤同揄扬。吾君之泽不可象，使君之惠何可忘。

才高名重偶暂屈，遗爱他日逾甘棠。嗟予落莫徒自感，乍鸣乍已如寒螀。

安时逐境姑委化，随缘致力聊为乡。时逢载酒问难字，未拟持箠操群羊。

但知今日不易得，纵不能饮须空觞。
随计
王贞白（唐代）

徒步随计吏，辛勤鬓易凋。归期无定日，乡思羡回潮。

冒雨投前驿，侵星过断桥。何堪穆陵路，霜叶更潇潇。
赠吴相士二首 其二
姚勉（宋代）

尽道狐裘胜缊袍，谁知富贵只鸿毛。急流若使真能退，不作神仙更自高。
杏花天·梦魂飞过屏似曲
史浩（宋代）

梦魂飞过屏似曲。见依旧、如花似玉。

天寒翠袖依修竹。两点春似斗绿。

披衣起、闲愁万斛。正月淡、梅花照屋。

重温绣被薰清馥。不管明烧画烛。
情诗
曹植（两汉）

微阴翳阳景，清风飘我衣。
游鱼潜渌水，翔鸟薄天飞。
眇眇客行士，徭役不得归。
始出严霜结，今来白露晞。
游者叹黍离，处者歌式微。
慷慨对嘉宾，凄怆内伤悲。
戴公江鹢巳发买舟追送二首 其一
黄省曾（明代）

闻道东旌发，离情浩不收。水知随去鹢，山亦恋行舟。

想像经鸥渚，微茫过虎丘。别颜须一接，乘暮进江流。
题严子陵祠二首（后首一作杜荀鹤诗）
方干（唐代）

物色旁求至汉庭，一宵同寝见交情。

先生不入云台像，赢得桐江万古名。

苍翠云峰开俗眼，泓澄烟水浸尘心。

惟将道业为芳饵，钓得高名直到今。
金陵怀古六首
周文璞（宋代）

孙伯陵头水最悲，蒋侯庙下月来迟。
夜深行客心惊恐，猿挂晋朝枫树枝。
题海虞钱氏所藏王均章虞山图
吴宽（明代）

扁舟昆湖去，忆向虞山还。
当时迫日暮，未得穷跻攀。
至今三短章，寂寥不重删。
安知六载后，依然见兹山。
谅无愚公愚，赖有顽仙顽。
顽仙隐居处，深林置柴关。
丹灶火常伏，药阑苗载芟。
高情付缣素，丹青色斑斑。
兹山卧平野，隐然不成环。
透迤亦甚远，攒蹙何其慳。
只尺见百里，群峰互垂鬟。
飞鸟归易没，浮云出偏闲。
拂水最奇丽，空岩故漩澴。
天风或稍定，石壁仍潺潺。
仙宫对佛寺，妙境非人寰。
独怜仲雍墓，谁为剪榛菅。
短棹载书卷，浩歌水云间。
仿佛归庵翁，往来宝严湾。
窃禄本无补，乞身亦多艰。
卧游毕旧愿，坐啸开尘颜。
天圣中年尝有异梦熙宁癸丑退居南台聊记旧事
张方平（宋代）

凌空素阁彩霞鲜，旧侣相容见九玄。上下登梯一童子，逡巡离座六灵仙。

跪瞻宝案凝神久，手纳金匙受记专。病卧夜长思此境，忽惊四十有三年。
相逢行答吴江郭频伽
彭兆荪（清代）

鸾鷟巢椅桐，鸳雏睇层云。光仪匪远两脉脉，要与黄雀羞同群。

淮山丛丛水舒舒，乞食胯下桥边趋。有美一人佩琼琚，类同王孙立路隅。

神龙扬光不见烛，块独游子心烦纡。子奏晨露，我歌咸池。

飘风过耳，忽焉感之。一尺瑶华枉先报，继以妙诗申笃好。

清风褰帷月当轩，通词布素馨若兰。相逢绝似沟水头，便学二鸟鸣相酬。

各挟胜事三千秋。弟畜灌仲孺，兄事袁将军。天涯落落几国士，到眼余子徒纷纷。

星萍劳踪事无定，不惜里言为子罄。野棠未落山樱然，韩侯台前送离船。

相逢即相别，相忆行相怜。愿君为夔我为蚿，勿问市头诸少年。
古兴 其一
赵氏（寇坦母）（唐代）

郁蒸夏将半，暑气扇飞阁。骤雨满空来，当轩卷罗幕。

度云开夕霁，宇宙何清廓。明月流素光，轻风换炎铄。

孤鸾伤对影，宝瑟悲别鹤。君子去不还，遥心欲何托。
闻杜宇
宋祁（宋代）

传闻望帝冤，底处最堪怜。
蜀月将残夜，巴山欲晓天。
周军尝化鹤，齐后亦为蝉。
物变皆如此，非君是偶然。
赠九华程兄
刘宰（宋代）

君家九华山，山翠常在目。
鸡犬声相闻，山腰几邻曲。
本固枝叶蕃，无若君之族。
当年紫橐翁，一念要亲睦。
俸馀不自有，卖田偏豀谷。
计口给之食，昏旦常陆续。
吉凶更资助，常使有馀畜。
只今大江南，盛事君家独。
君归广此意，胜处新卜築。
周遭植名花，中间敞家塾。
少长驱之学，毋间亲疏属。
庶几子又孙，更衍无穷福。
亦使紫橐翁，百世清流馥。
柳 其一
释居简（宋代）

江春欲到最先知，次到南枝次北枝。不信楼头观旖旎，嫩金匀遍去年丝。
凤栖梧
景覃（金朝）

倦客情悰纷似缕。小院无人，卧听秋虫语。归意已搀新雁去。

晚凉更作潇潇两。

架上秋衣蝇点素。冷菊戎装，尚被春花妒。别有溪山容杖屦。

等閒不许人知处。
登江中孤屿赠白云先生王迥
孟浩然（唐代）

悠悠清江水，水落沙屿出。回潭石下深，绿筱岸傍密。
鲛人潜不见，渔父歌自逸。忆与君别时，泛舟如昨日。
夕阳开返照，中坐兴非一。南望鹿门山，归来恨如失。
戏题寄上汉中王三首
杜甫（唐代）

西汉亲王子，成都老客星。百年双白鬓，一别五秋萤。

忍断杯中双，祗看座右铭。不能随皂盖，自醉逐浮萍。

策杖时能出，王门异昔游。已知嗟不起，未许醉相留。

蜀酒浓无敌，江鱼美可求。终思一酩酊，净扫雁池头。

群盗无归路，衰颜会远方。尚怜诗警策，犹记酒颠狂。

鲁卫弥尊重，徐陈略丧亡。空馀枚叟在，应念早升堂。
秦吉了 其三
张煌言（明代）

鸢犹嚇，鹊徒唶，仓庚空格磔。哀哉不能飞，起视来禽尝叹息。
送湛麟二兄之投子见秀岩 其二
释居简（宋代）

西望淮山望故家，一时荡了旧生涯。袖中留得空拳在，莫学常州人打爷。
顶山寺
何若谷（宋代）

百尺寒崖一径分，樊罗步步陟云云。
江山好景吟新句，猿鹤欢声识旧群。
壁为韪诗尘不染，池因供砚水独薰。
旁人莫讶登科久，二十年前此论文。
寓言二首 其二
朱之才（宋代）

风雨晦时夜，鸡鸣有常声。霜雪枯万干，松柏有常青。

内守初已定，外变终难更。若人束世利，浮沈无定情。

俯仰效𣚃槔，低昂甚权衡。反出木鸟下，徒为万物灵。
暮春谿居二绝句
吴兆（明代）

柳岸沙潭风景多，晚晴新绿映春波。
渔舠好泊深深处，棹月归来半夜过。
归田述感 其四
孙毓汶（清代）

啅雀争枝坠，春鸥洗翅呼。微生沾忌刻，朗咏划昭苏。

失学从儿懒，吟诗信杖扶。百年双白鬓，随意数花须。
暗香 壬子寄巢云
陈曾寿（清代）

旧京乍识，正幽单客枕，潘郎愁积。凄满暮鸦，芳树阴阴后堂碧。

还踏天街月影，乍忘了、西风尘席。谁管他、如叶青衫，弦底玉龙泣。

应忆，旧簪笔。尽夜夜露痕，步冷东掖。袖香漫裛，赢得铜仙泪空滴。

暗雨剪灯心事，除梦里、门庭重觅。却又怕、寻去也，梦都非昔。
次韵和景彝秋兴
梅尧臣（宋代）

日月机上梭，年华东注波，
未惊凉叶坠，已见白发多。
牧马归方健，调弓力渐和，
篱边剩晓菊，陶令奈贫何。
和留题寓舍
敖陶孙（宋代）

无可奈何生午凉，暮年王粲更情伤。
一川水净鸥能白，九月秋归蝶自黄。
洛下篇章还独咏，辽东城郭正想忘。
纷纷后土涂泥甚，小试庄周曳尾方。
桃源忆故人 透闺
姚凤翙（清代）

乍晴乍雨清明候。初试罗衣寒透。满目繁华铺绣，恨杀东风骤。

透光岁岁犹依旧。不管愁人消瘦。百舌唤残芳昼，羞掷相思豆。
送吕望之
王安石（宋代）

池散田田碧，台敷灼灼红。
年华岂有尽，心赏亦无穷。
读汉书 其二
常安（清代）

朱郭有心人，急难得相救。行虽非中庸，气自横宇宙。

楼护与原涉，所著一何陋。本以诈得名，群豪乃辐辏。

始知游侠中，亦有稂与莠。
绍兴祀先农摄事七首 其四 神农位酌献用《成安》。
郊庙朝会歌辞（宋代）

耒耜之教，帝实开先。致养垂利，古今民天。嘉荐报本，于以祈年。

诚格和应，神娭福延。
忠州怀古
郭印（宋代）

连日追游笑语同，一樽能遣百愁空。
唐贤阁上秋风冷，巴子台愁夕照红。
木落荒坡思白傅，草深颓墓忆宣公。
只怜地狭难成市，依旧沙头作小丛。
不平
汪中（清代）

九折行山自不平，蜗牛蛮触苦相争。女萝抱树应腾秀，木槿开花正向荣。

习舞谅须长袖好，汲泉谁问在山清。更怜负子桃虫苦，化作蜉蝣又一生。
送子云五首 其四
韩元吉（宋代）

别意能凄楚，骊驹且缓听。百年三过一，万事醉还醒。

策马身犹健，看山眼倍青。东风有底憾，吹柳暗长亭。
踏歌
蓝采和（唐代）

踏歌蓝采和，世界能几何。
红颜三春树，流年一掷梭。
古人混混三不返，今人纷纷来更多。
朝骑鸾凤到碧落，暮见桑田生白波。
长景明晖在空际， 金银宫阙高嵯峨。
长信宫
邹亮（明代）

妙舞方承宠，愁怀独感伤。
金舆门外度，纨扇箧中藏。
别殿闲秋月，空阶粲晓霜。
凉飚太情薄，浑不到昭阳。
漫题
司空图（唐代）

无宦无名拘逸兴，有歌有酒任他乡。

看看万里休征戍，莫向新词寄断肠。
莫春行
吴与弼（明代）

学不讲，德不修，二者诚吾忧。日亲古贤圣，残膏剩馥供涵泳。

青春告莫我不闻，落花飞絮从纷纷。
过灵璧废县，是古垓下，作歌吊项王
宋育仁（清代）

项王帐下鼓声死，项王帐中美人起。君王进酒妾请歌，起听乌人咽残水。

濛濛昏月坠人波，舣船请公毋渡河，不逢田父奈公何。

龙且马童亦尘土，从来骏骨青山多。
青龙寺昙壁上人院集
裴迪（唐代）

灵境信为绝，法堂出尘氛。自然成高致，向下看浮云。

迤逦峰岫列，参差闾井分。林端远堞见，风末疏钟闻。

吾师久禅寂，在世超人群。
六州
佚名（宋代）

千载运，宝业正遐昌。钦至道，崇明祀，盛礼迈前王。銮辂动，万骑腾骧。驰道纷彩仗，瑞日煌煌。奉秘检、玉羽群翔。非雾满康庄。躬朝真馆，齐心绎思，顺风俯拜，奠酒爇萧芗。精衷达，飚轮降格昭彰。回羽旆，驻雕辇，旧地访睢阳。亭清庙、孝德辉光。届灵场。星罗万国珪璋。陈牲币、金石锵洋。景福降穰穰。垂衣法坐，恩覃群品，庆均海宇，圣寿保无疆。
前重九一日送宜之之金陵 其三
魏学洢（明代）

把手西风各怅然，强凭壮语破缠绵。莫言对酒多新恨，譬不逢君自旧年。

此去好行秋色里，相思半在晚林前。醉中分袂休回首，日上梧梢客放船。
偈颂二十三首
释云岫（宋代）

半夜劈破太空，太阳正照白书。
掩却万象生铁一团，二俱列下别有商量。
南海观音菩萨，端坐水月道场。
春山叠乱青，春水漾虚碧。
寥寥天地间，独立望何极。
暮秋醉过阳信诸君子别墅各留绝句以代面谈 其三 信溪
杨巍（明代）

门前高柳几株斜，秋意萧条到菊花。老兴不知过重九，衔杯犹问是陶家。
归卒歌
汪由敦（清代）

雪压沙场鼓声死，主将知名半成鬼。仓皇士卒强偷生，马蹶弦摧被驱箠。

缚来生口不知数，不死饥羸亦疮痏。却逃斧锧得全生，分隶寨桑囚迤里。

囚系空惊岁月长，雁来鸿去阅星霜。东望陇云千万叠，思乡日日泪千行。

七度莽逃逃未脱，路长径绝遭遮遏。追还鞭血溅沙红，浸向冰川寒水泼。

久在虏中习虏语，到此无猜相尔汝。间行偷得生马骑，何意重逢旧时侣。

茫茫白草南驰去，部落名王亲肺腑。羽书传送赴皇都，子死妻亡迷处所。

父老来看讶老苍，尺籍稽名识编伍。回首俄惊十八秋，论年直欲同苏武。

自言俘虏耻余生，狼籍疆场何足数。丈夫志不问妻孥，蝼蚁区区缘恋主。

艰辛阅尽邀天鉴，双阙云开果重睹。天子行秋巡近甸，阅射宫门蒙赐儿。

奏对令操蒙古音，历历垂询屡称善。记来旧事总依稀，说到交锋胆犹战。

复还故秩缀蓝翎，顾影自惊观者羡。当年徵发若云屯，何幸生还拜主恩。

蜀道只今多战垒，蛮烟几许未招魂。
古意二首送朱鹤阜
陆文圭（元代）

雁荡英英云，孤凰云中吟。
风吹五色羽，随此半山林。
桐花作秋枯，野桑空绿沉。
苦萁不致醉，鴞食予何心。
凰兮归去来，岐山有高吟。
戏示语道
刘跂（宋代）

御史青骢持望重，将军赤兔得勋多。乘黄騕袅今相见，垓下乌骓奈若何。
偈颂三十六首
释如珙（宋代）

天得一以清，地得一以宁。
金刚神合掌，归依佛法僧。
题游昭画牛四图
王灼（宋代）

晴旸布阴来灌木，村童地坐弄鸜鹆。
老牸食丰草，侧身顾其犊。
鸟跦跦，朱逐逐，
无人见此春波绿。
周亚夫军细柳
司马迁（两汉）

文帝之后六年，匈奴大入边。乃以宗正刘礼为将军，军霸上；祝兹侯徐厉为将军，军棘门；以河内守亚夫为将军，军细柳：以备胡。

上自劳军。至霸上及棘门军，直驰入，将以下骑送迎。已而之细柳军，军士吏被甲，锐兵刃，彀弓弩，持满。天子先驱至，不得入。先驱曰：“天子且至！”军门都尉曰：“将军令曰‘军中闻将军令，不闻天子之诏。’”居无何，上至，又不得入。于是上乃使使持节诏将军：“吾欲入劳军。”亚夫乃传言开壁门。壁门士吏谓从属车骑曰：“将军约，军中不得驱驰。”于是天子乃按辔徐行。至营，将军亚夫持兵揖曰：“介胄之士不拜，请以军礼见。”天子为动，改容式车。使人称谢：“皇帝敬劳将军。”成礼而去。

既出军门，群臣皆惊。文帝曰：“嗟乎，此真将军矣！曩者霸上、棘门军，若儿戏耳，其将固可袭而虏也。至于亚夫，可得而犯邪！”称善者久之。